Peramelemorphia Il-Peramelemorphia huwa ordni ta' mammiferi marsupjali, eżattament il-bandikuti tal-kontinent Awstraljan. Din l-ordni hija kklassifikata fil-klassi Mammalia, fis-sottoklassi Theria, fl-infraklassi Metatheria (il-marsupjali) u fis-superordni Australidelphia (il-marsupjali Awstraljani kollha u l-kolokolo tal-kontinent tal-Amerika ta' isfel) ma' erba' ordnijiet oħra. Il-Peramelemorphia jikkonsisti minn tliet superfamilji (Perameloidea, Thylacotingoidea u Yaraloidea), 5 familji (Chaeropodidae, Peramelidae, Thylacomyidae, Thylacotingidae u Yaralidae) u tnejn minnhom biss, il-Peramelidae u t-Thylacomyidae għadhom rapreżentati bi speċi ħajjin, filwaqt il-Chaeropodidae hija kkunsidrata estinta (għalkemm hemm possibilita li l-bandikut tas-saqajn ta' ħanżir li huwa magħruf xjentifikament bħala "Chaeropus ecaudatus", għadu jgħix f' partijiet remoti fid-deżerti Awstraljani). Din l-ordni, tiġbor fiha bosta ġeneri u numru mdaqqas ta' speċi kemm estinti, kif ukoll estanti jew ħajjin u dawn tal-aħħar huma madwar 20 speċi, li kollha kemm huma jagħmlu parti mis-superfamilja Perameloidea ('l aktar superfamilja ta' suċċess ta' din l-ordni). Il-Peramelemorphia, flimkien ma' erba' ordnijiet oħra, in-Notoryctemorphia, id-Dasyuromorphia, id-Diprotodontia u l-Microbiotheria, jifforma s-superordni Australidelphia. "(għal aktar informazzjoni ara l-artikli Bandikuti, Bandikuti fniek, Bandikut tas-saqajn ta' ħanżir)" L-akbar inċertezza fit-tassonomija ta' l-ordni Peramelemorphia huwa l-ġeneru "Thylacotinga". Dan minn numru żgħir ta' tassonomisti u għal ftit żmien, kien ġie kklassifikat bħala l-uniku ġeneru fis-Superfamilja Thylacotingoidea u fil-Familja Thylacotingidae. Iżda l-llum il-ġurnata għalkemm dejjem b' dubji, hemm ħjiel li dan il-ġeneru jista jkun l-aktar relatat fil-qrib ma' dak tal-bilbijiet il-ġeneru "Macrotis".